Roller Derbyä Seinäjoki Areenalla 29.11.25!
Roller Derbyn SM-sarjan ja 1. divisioonan kauden 2025-2026 neljäs turnaus pelataan Seinäjoella lauantaina 29.11.25! Tule katsomaan vauhdikasta lajia ja kannustamaan Seinäjoen kotijoukkuetta, JoKu Seinää! Seinäjoki Roller Derby järjestää Seinäjoki Areenalla roller derby -turnauksen, jossa pelataan yksi SM-sarjan ottelu ja kaksi 1. divisioonan peliä. Käynnissä olevalla kaudella Seinäjoki Roller Derby pelaa 1. divisioonassa jo kolmatta kauttaan osana JoKu Seinä -yhdistelmäjoukkuetta. Kauden 2024-2025 divarihopean siivittämänä JoKu Seinä pääsee ryskäämään divarin lisäksi myös sm-sarjaan ja muodostaa kin tälle kaudelle kaksi joukkuetta: JoKu Seinä All-Walls (sm-sarja) JoKu Seinä Brick-Walls (1.divisioona) JoKu Seinä -derby-yhteisön joukkueet koostuvat Seinäjoen, Kuopion, Joensuun, Jyväskylän sekä Rovaniemen pelaajista. Kokopäivänturnauksessa pelaa kuusi eri joukkuetta: JoKu Seinä All-Walls sekä Brick-Walls, Riverdale Rollers, Tampere Roller Derby Howling Roll’s, Oulu Roller Derby Shitty Village B-pol ja Kallio Rolling Rainbow All Colours. Turnauksessa tullaan näkemään siis kattava edustus suomalaista roller derby -osaamista! Seinäjoki Areenan ravintola tarjoaa lounasta klo 13:00-15:00 sekä kahvilapalveluita. Tapahtumassa on mahdollisuus tukea roller derby -seurojen toimintaa ostamalla fanituotteita sekä Seinäjoki Roller Derbyn myymiä arpoja. Maksuvälineenä käyvät käteinen, kortti ja MobilePay. Päivän ohjelma: Klo 11:30 ovet avautuvat yleisölle Klo 12:00-13:30 JoKu Seinä Brick-Walls - Riverdale Rollers (1. divisioona) Klo 14:45-16:15 Tampere Roller Derby Howling Rolls’s - Oulu Roller Derby Shitty Village B-pol (1. Divisioona) Klo 17:15-18:45 JoKu Seinä All-Walls - Kallio Rolling Rainbow All Colors (sm-sarja) Tämä päihteetön tapahtuma on maksuton ja sopii kaikenikäisille! Seinäjoki Areenalla on mahdollisuus liikkua esteettömästi. Katsomoon kuljetaan Areenan A-ovista joko portaita/hissiä käyttäen alas betonille (radanvieruskatsomo, jossa fanituote- ja arpamyynti) tai ylätasannetta pitkin nousevaan katsomoon. Ravintolapalvelut sijaitsevat A-ovien läheisyydessä ylätasanteella. Seinäjoki Roller Derby noudattaa kaikissa tilaisuuksissaan turvallisemman tilan periaatteita. Päivän ottelut striimataan myös reaaliajassa YouTubeen. Tervetuloa ihastelemaan roller derbyn riemua Seinäjoki Areenalle 29.11.2025!
Roller Derbyn SM-sarjan ja 1. divisioonan kauden 2025-2026 neljäs turnaus pelataan Seinäjoella lauantaina 29.11.25!